Billy Cross
Billy Cross, f. 15.7.1946, amerikansk-dansk guitarist, sanger og producer. I USA havde han en karriere som studie- og backingmusiker for bl.a. Sha-Na-Na og Topaz. Han kom til Danmark i 1974 og begyndte i slutningen af 1970'erne at spille med Delta Blues Band, som snart skiftede navn til Delta Cross Band; det blev opløst i 1983. 1977-79 var han medlem af Bob Dylans band, hvor han høres på pladerne Street Legal og At Budokan, begge udsendt 1978.
Billy Cross har virket som producer for bl.a. Anne Dorte Michelsen, Allan Olsen og Pretty Maids.